Għaddiet kważi ġimgħa minn meta l-Kap tal-Partit Nazzjonalista, Simon Busuttil, qal li mhux se jerġa' jikkontesta l-elezzjoni għal Kap. U sal-bieraħ filgħaxija ma kien hemm ħadd li pubblikament iddikjara l-intenzjoni li jikkontesta pubblikament. Dan anke jekk il-manuvri interni diġà bdew. Fl-aħħar ġimgħat il-gazzetta Kullħadd u one.com.mt żvelaw kemm-il darba dettalji preċiżi mill-qalba tal-Partit Nazzjonalista u l-istess qed nagħmlu llum. Anke jekk Simon Busuttil qal li mhux se jikkontesta, wara pressjoni interna, fil-Partit Nazzjonalista ma damux ma bdew il-manuvri tal-establishment biex jiddettaw x'se jiġri minn issa 'l quddiem. L-ewwel ħsieb tal-establishment kien li jappoġġja lil Roberta Metsola biex tkun hi li ssir Kap. Dan bħala parti minn pjan li permezz tiegħu kienet tibdel is-siġġu parlamentari ma' dak f 'Malta ta' Simon Busuttil permezz ta' żewġ co-options fil-Partit Nazzjonalista. Iżda, mal-ħin reġgħet bdiet tiżdied il-possibbiltà li jerġa' jaħsibha Simon Busuttil u flaħħar jiem bdew isiru manuvri interni bil-għan li jidher li hemm appoġġ wiesa' biex Busuttil jibqa' fil-kariga. L-ewwel li bdiet tiċċirkola kienet petizzjoni online. Dan fl-istess jum li Simon Busuttil sejjaħ lill-attivisti fid-Dar Ċentrali u għamel diskors daqslikieku kienet għada ġejja l-elezzjoni ġenerali. Wara bdew id-dikjarazzjonijiet ta' deputati Nazzjonalisti li pubblikament qalu li għandu jibqa' Simon Busuttil. L-ewwel dikjarazzjoni saret minn Robert Arrigo fuq Facebook. Wara kitbet Claudette Buttigieg li f 'The Malta Independent qalet li m'hemmx alternattiva għal Simon Busuttil u eventwalment ingħaqad Jean Pierre Debono deputat ġdid u assistent segretarju ġenerali għal ħafna żmien. Dan kollu qed isir biex jiżdied il-moviment li jwassal biex Simon Busuttil jikkunsidra bis-serjetà li jagħmel dikjarazzjoni li se jibqa' u li tmur kontra dak li qal. Għalkemm għadu indeċiż minħabba l-pariri differenti li ngħata, Busuttil mhux joqgħod lura milli juża l-midja tal-Partit Nazzjonalista bilgħan li jagħti l-impressjoni li hemm bżonn appoġġ mifrux biex hu jibqa' kap. F' in-Nazzjon tal-Ġimgħa deher artiklu ta' paġna sħiħa mhux iffirmat bit-titlu: "Grazzi Simon ta' dak kollu li għamilt għall-PN." F'dan l-artiklu ntqal li Simon Busuttil reġa' qajjem il-Partit Nazzjonalista. "Simon reġa' qajjem lill-partit fuq saqajh u tah skop. Dan hu leader li tefa' fil-ġenb l-interessi personali u ħadem għall-Partit Nazzjonalista u għall-pajjiżu. Min jgħid mod ieħor mhux jgħix f 'Malta," jinkiteb fl-artiklu mhux iffirmat, iżda li nafu biċ-ċert li kitbu John Zammit, strateġist ewlieni ta' Simon Busuttil. Bħala parti mill-pjan tal-establishment nistgħu niżvelaw li Therese Comodini Cachia tkun il-Viċi Kap ta' Simon Busuttil jekk hu jiddeċiedi li jibqa'. Kien għalhekk li wara li qalet li se tibqa' fil-Parlament Ewropew ta' Brussell dawret fehemta. L-imkejjen tagħhom spjegaw kif dan "kumbinazzjoni" seħħ fl-istess perjodu li żdied il-moviment biex Simon Busuttil jibqa'. Fuq kollox Comodini Cachia hija fost l-iktar fdati ta' Simon Busuttil tant li kienet hi li kitbet il-manifest elettorali tal-Partit Nazzjonalista. Quddiem dan kollu qegħdin kawti għall-aħħar Claudio Grech u Chris Said. Iż-żewġ deputati, li llum għandhom ċertu esperjenza, għandhom interess magħruf fil-kariga. Fl-aħħar ġimgħat it-tnejn li huma laqqgħu lil dawk li jappoġġjawhom u ddiskutew magħhom x'għandha tkun it-triq 'il quddiem. Jidher li ż-żewġ gruppi fehmu li għalissa aħjar ikunu kawti biex jaraw kif se tiżviluppa din il-kampanja ta' Simon Busuttil u dawk ta' madwaru. Għalkemm għandhom interess kbir fil-kariga, iridu joqogħdu attenti ferm x'jagħmlu għaliex jafu li dan hu ċans ta' darba u ma jridux ifalluh. L-iktar li għandu triq għat-telgħa hu Claudio Grech. Fid-Dar Ċentrali jafu li jekk jirbaħ Claudio Grech l-establishment jinbidel ta' taħt fuq u dawk li ħakmu l-Partit Nazzjonalista mhux lesti jaċċettaw dan. Saħansitra fl-aħħar jiem saru dikjarazzjonijiet li jekk jikkontesta Claudio Grech hemm bżonn li dan jikseb l-agħar riżultat bid-diskors ikun li dan għandu jitlef kull ċans. Il-kliem preċiż kien li għandu jeħel mill-istadju tal-Kunsill Ġenerali qabel l-aħħar żewġ kandidati mbagħad imorru għall-ġirja finali fost it-tesserati.